โฆสิตแนะปรับโมเดลศก.ใหม่รับสังคมสูงอายุ
“โฆสิต” เสนอปรับโมเดลเศรษฐกิจรูปแบบใหม่ รับสังคมผู้สูงอายุ และต้องไม่ส่งเสริมคนเป็นหนี้มากเกินไป
7 ก.ย. 2555

“โฆสิต” เสนอปรับโมเดลเศรษฐกิจรูปแบบใหม่ รับสังคมผู้สูงอายุ และต้องไม่ส่งเสริมคนเป็นหนี้มากเกินไป 
นายโฆสิต ปั้นเปี่ยมรัษฎ์ กรรมการพัฒนาการเศรษฐกิจและสังคมแห่งชาติ เปิดเผยว่า ขณะนี้ไทยมีผู้สูงอายุ 10 ล้านคน และจะเพิ่มเป็น 20 ล้านคน ในปี 2583 ขณะที่วัยแรงงานที่เพิ่มจาก 17 ล้านคน เป็น 43 ล้านคน ในปี 2555 แต่อีก 30 ปีจากนี้ แรงงานจะไม่เพิ่มขึ้นและลดลงปีละ 7.7 ล้านคน ทำให้ไทยต้องปรับเปลี่ยนรูปแบบการเติบโตเศรษฐกิจใหม่ 
“ถ้าคนของเราไม่เพิ่มขึ้น เราจะเติบโตโดยใช้โมเดลเศรษฐกิจเดิมๆ ได้หรือไม่ และถ้าไม่ได้ เราจะเปลี่ยนอย่างไร เพราะสิ่งที่ช่วยให้เราเติบโตมา 30-40 ปี จะไม่ช่วยอีกแล้ว เราต้องเจริญด้วยโมเดลแบบอื่น ในขณะที่เราต้องทำให้ทุกๆ การเกิดของเด็กไทยต้องเกิดอย่างมีคุณภาพ เพราะคนเหล่านี้จะต้องแบกรับภาระในอนาคตที่สูงมาก” นายโฆสิต กล่าว
นายโฆสิต กล่าวว่า การที่ไทยเข้าสู่โครงสร้างสังคมผู้สูงอายุ ทำให้คนวัยเกษียณมีอายุยืนขึ้นและต้องมีออมมากขึ้นเพื่อดูแลตัวเองไปอีก 10-20 ปี จึงจำเป็นที่ไทยต้องคิดใหม่ทั้งในเรื่องการออมและการลงทุน เช่น นโยบายดอกเบี้ยต่ำที่สนับสนุนการลงทุน แต่ไม่จูงใจให้เกิดการออมหรือไม่ ซึ่งเป็นเรื่องที่สำคัญ 
“เรามีแผนพัฒนามาเยอะ ที่ฮือฮามากคือแผนลงทุนโครงสร้าง 2.2 ล้านล้านบาท แต่เราน่ามีแผนพัฒนาคุณภาพประเทศไทยในทุกๆ เรื่อง เช่น การผ่าตัดแผนพัฒนาคุณภาพการศึกษา ส่วนการลงทุนขณะนี้เป็นการลงทุนเชิงปริมาณ และมีการอุดหนุนและแจกของแถมต่างๆ มีแต่ทำให้เป็นหนี้เพิ่มเรื่อยๆ คนที่รับกรรมจะเป็นรุ่นต่อไป” นายโฆสิต กล่าว